
And eek his herte hadde compassioun
Of wommen, for they wepen evere in oon;
And in his gentil herte he thoughte anoon,
And softe unto himself he seyde : e Fy
Upon a lord that wol han no mercy,
But ben a lyoun bothe in word and dede,
To hem that ben in repentaunce and drede,
As wel as to a proud despitous man,
That wol maynteyne that he first bigan !
That lord hath litel of discrecioun,
That in such caas can no divisioun;
But weyeth pride and humblesse after oon.'
And schortly, when his ire is thus agon, .
He gan to loken up with eyen lighte.
And spak these same wordes al on highte.
* The god of love, a I bmedicite,
How mighty and how gret a lord is he !
Agayns his might ther gayneth no obstacles,
He may be cleped a god for his miracles ;
For he can maken at his owne gyse
Of everych herte, as that him lust devyse.
Lo her this Arcite and this Palamoun,
That quytly weren out of my prisoun,
And mighte han lyved in Thebes ryally,
And witen I am here mortal enemy,
And that here deth lith in my might also,
And yet hath love, maugre here eyg/fen tuo,
I-brought hem hider bothe for to dye.
Now loketh, is nat that an heih folye ?
Who may not ben a fool, if that he love ?
Byhold for Goddes sake that sit above,
Se how they blede ! be they nought wel arrayed ?
Thus hath here lord, the god of loue, y-payed
Here wages and here fees for here servise.
And yet they wenen for to ben ful wise
That serven love, for ought that may bifalle.
But this isjret the beste game of alle?